UN: Ljudi su uzrok globalnog zagrevanja
Komisija svetske organizacije kaže da je sada "krajnje verovatno" da su ljudske aktivnosti najveći uzrok postepenog globalnog zagrevanja
Naučnici kažu da su više nego ikada ranije uvereni da su ljudi najglavniji uzrok globalnog zagrevanja. Međuvladina komisija za klimatske promene - skraćeno IPCC - saopštila je danas da je “krajnje verovatno” - što je do sada najsnažniji u potrebljeni termin - da su ljudi najodgovorniji za globalno zagrevanje. Kopredsedavajući grupe koja je sastavila najnoviji izveštaj, Tomas Stoker, bio je nedvosmislen: “Ljudski uticaj na klimatski sistem je jasan”, rekao je Stoker. Američki državni sekretar Džon Keri nazvao je najnoviji izveštaj “zvonom za uzbunu”. U današnjem saopštenju Keri je rekao da se, kako se izrazio, “oni koji negiraju nauku ili nalaze izgovore, igraju sa vatrom”. Komisija Ujedinjenih nacija predviđa da će do 2100. godine prosečna temperatura u svetu porasti za 0,3 do 4,8 stepeni, dok će nivo mora porasti za 26 do 82 centimetara. Ekološki aktivisti kažu da bi najnoviji izveštaj morao da podstakne vlade na veću akciju. Procene IPCC-a su važne jer predstavljaju naučnu osnovu za pregovore u Ujedinjenim nacijama o novom sporazumu o klimatskim promenama. U video saopštenju, generalni sekretar UN, Ban Ki-mun, rekao je da će taj izveštaj biti "od suštinske važnosti" vladama koje nastoje da se taj dogovor postigne do 2015. godine. Ali nije poznato da li će se vlade obavezati na smanjenje ispuštanja gasova koji izazivaju efekat staklene bašte, za koje naučnici kažu da je neophodno kako bi se smanjila ekološka šteta.